
ACTA PII PP. XI 


MOTU PROPRIO 


DE NOVO OPERE IN LOCUM LEONIANI OPERIS DE FIDEI PRAESER- 
VATIONE SUFFICIENDO. 


PIUS PP. XI 


In Allocutione habita in Consistorio, die elapsi mensis Iunii 
tricesimo, summatim consilium proposuimus, quod iam diu 
in animo Nostro maturuisset, opportunas rationes ineundi, per 
quas nonnullis praesentioribus gravioribusque carissimae dioecesis 
Nostrae Romanae spiritualibus necessitatibus prospiceremus. 

Placet nune verba illa consiliumque illud Nostrum cum expla- 
nare fusius, tum, una simul, effecta dare quo aptiore ad propo- 
situm adipiscendum modo visum Nobis est. 

Atque ut ad rem confestim aggrediamur, dicimus, hance esse 
mentem Nostram, ut erigamus — quemadmodum reapse per 
hasce Litteras Motu proprio datas erigimus — « Pontificium 
Opus praeservandae Fidei novisque Romae templis exstruendis ». 

Quo quidem Opere illud immutatur atque amplificatur, quod 
fel. rec. decessor Noster Leo XIII Litteris suis Motu Proprio 
datis die xxv m. Novembris an. Mpcccci auspicato condiderat. 

Immutatur, inquimus, quandoquidem id ipsum Opus, quod 
Commissio, ut aiunt, Patrum Cardinalium ante moderabatur, 
fit nune Opus Pontificium, ad leges regundum quas tempestive, 

pro huius renovationis modo ac fine, laturi Nos sumus. Ampli- 
ficatur praeterea, siquidem cum pristino eiusmodi Opere coniun- 
gitur atque ordinato quodam nexu copulatur — ut ipsa utriusque 
rei natura postulat — aliud illud novis in Urbe templis excitandis, 
in iis praesertim Romae partibus ac regionibus, quae tali prae- 
sidio imprimis destituuntur. Hoc « Pontificium Opus praeservan- 
dae Fidei novisque Romae templis exstruendis» est persona 
iuridica, idemque, congruenter « Pontificii » titulo quo distingui- 
tur, a potestate atque auctoritate Nostra proxime pendebit. 
Praeses eius effectivus, ut vocant, unus erit e Purpuratis Patribus, 
quem Nosmet ipsi — ut Cardinalem pro Urbe eiusque Districtu 
Vicarium Nostrum in spiritualibus Generalem aliqua ex parte a 
tam multiplicibus gravibusque curis laxemus quibus oneratur — 
consulto designabimus, ad Nos de rerum cursu, stato quoque 
tempore, relaturum. At Cardinalis Operis Praeses cum memorato 
Cardinali pro Urbe eiusque Districtu Vicario Nostro in spiritua- 
libus Generali rationes habebit frequentissimas, ut eum de omni- 
bus certiorem faciat cum eodemque consilia opportune conferat. 
Cardinalis idem Praeses novi personam Operis geret ad omnes 
quod pertinet effectus, quos iuridicos atque administrativos 
vocant. 

Itaque novum « Pontificium Opus praeservandae Fidei novis- 
que Romae templis exstruendis » ex duabus sectionibus constat, 
quarum unaquaeque certum quoddam ac proprium persequitur 
propositum, quamvis, ut patet, arcte sit alterum cum altero 
copulatum. 

Ad praeservationem Fidei quod attinet, Opus Pontificium, 
praeterquam quod provehere ea perget, quae usque adhuc pri- 
stinum Opus, Leonianum dicimus, promovere non destitit, curas 
atque incepta sua ad novas temporum rerumque condiciones 
proferendo accommodabit, ut aptioribus cotidie efficacioribusque 
artibus id, quo tendit, assequatur, scilicet ut avitam fidem in 
dilectissima hac Nostra Urbe ac dioecesi incolumem tueatur. 

Quod autem spectat ad templorum paroecialium exaedifica- 
tionem — de quibus primum ac praecipue, si non unice, loqui 

volumus — Pontificii Operis erit, quamprimum fieri poterit, 
novas erigere, instituere ac dotare paroecias, vel veteribus, si 
quando oporteat, dismembratis; areas acquirere, templa exstruere 
continentesque aedes, itemque de necessariis veniis cum civitatis 
magistratibus agere. Quibuscum praeterea Pontificium Opus de 
modis ac de compensationibus tractabit convenietque, quoties- 
cumque veteres sacrae aedes cedi debent, publicae utilitatis caus& 
necessario deiiciendae. 

Novum Opus utrumque finem sibi propositum persequetur 
per eas pecuniae summas, quas unicuique ex iis attributas volu- 
mus; in templorum vero paroeciarumque exstructionem eroga- 
buntur quoque cum pecuniae e cessione veterum ecclesiarum per- 
ceptae, tum largitiones, quibus filii e dioecesi Nostra dilectissimi 
Nobis opitulaturi sunt — ut in ipsa Consistoriali Allocutione con- 
fidere Nos diximus — cum de re agatur, quae et sibi ipsis et suae 
posteritati tantopere profutura erit. 

Lex propria Operis Praeservationis Fidei, quam fel. rec. deces- 
sor Noster Leo XIII Litteris Motu proprio die xxv m. Novembris 
an. Mpccccn datis probavit, Nostrarum harum promulgatione 
Litterarum abrogatur; item esse desinere volumus Commissio- 
nem, Consultorum Coetum et cetera omnia, quae ex iisdem Leo- 
nianis praescriptis esse coeperunt. Interea operibus negotiisque 
expediendis, quae in cursu sunt, opportune prdvidebitur. 

In sectione,- quae nova templa Romae excitanda curabit, 
Cardinali Praesidi laborum socia aderit Commissio, ut aiunt, quae 
eonstabit non modo ex uno e curionibus urbanis atque ex iis 
aliis ecclesiasticis viris, quos mox deligere placebit, sed etiam e 
iurisperito uno artificibusque tribus, quos pariter Nosmet ipsi 
nominabimus. Omnia autem, quae supra memoravimus, ut ad 
effectum rite deducantur, opportunas posthac normas tradituri 
sumus. 

Interea spe fruimur laetissima, fore ut Pontificium Opus, 
quod, post assiduas commentationes ac preces, modo condidi- 
mus, fructus illos ferat uberrimos, quos vehementer optamus 
ardenterque ominamur, cum Dei benignissimi deesse Nobis prae- 

sidium non possit, apud quem Deiparae Virginis, Apostolorum 
Petri et Pauli omniumque caelestium Almae huius Urbis ac 
dioecesis Patronorum deprecationem adhibuimus atque adhi- 
bemus. 

Divinorum autem munerum conciliatrix sit apostolica bene- 
dictio, quam, praecipua animi effusione, iis universis impertimus, 
qui aut pristino Leoniano Operi dedidere usque adhuc se totos, 
aut novi Operis modo erecti commoda tuebuntur, in eius pro- 
fectum precibus, favore ac liberalitate sua conspirando. Sensum 
vero aperimus, quem in animo Nostro nemo non legat, cum dici- 
mus, plurimum Nos pastorali studio confidere, quo parochi urbani 
tam Nobis cari apud suum quisque gregem valent, et niti Nos 
item admodum acri actuosoque apostolatus spiritu, quo dilectos 
omnes de Actione Catholica filios Nostros flagrare novimus. 

Quaecumque a Nobis hisce Litteris statuta sunt, ea omnia 
firma ac rata esse iubemus, contrariis non obstantibus quibus- 
libet. 

Datum Romae apud Sanctum Petrum die v mensis Augusti, 
in festo Dedicationis Sanctae Mariae ad Nives, anno MDCCCCXxx, 
Pontificatus Nostri nono. 


PIUS PP. XI 


CONSTITUTIO APOSTOLICA 


DE PONTIFICIO COLLEGIO NEPOMUCENO IN URBE 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ubi primum Cecoslovacha Respublica constituta fuit, opportunum 
sane atque consentaneum visum est ad omnes eiusdem dioeceses illud 
extendi beneficium, quod f. r. Leo Papa XIII, Praedecessor Noster, 
per Bohemorum clericorum Collegium, Apostolicis Litteris Vicariam 
potestatem, kalendis Ianuariis anno millesimo octingentesimo nonagesimo 


| 
| 
| ; 
| 
| 
| | 
| 
| 
4 
| 
] 
| 


Acta Pit PP. XI 341 


datis, in Urbe conditum, Bohemiae dioecesibus iam attribuerat, ita ut 
omnibus liceret novae reipublicae dioecesibus alumnos, pietate quidem 
ingenioque praestantes, in hanc almam Urbem Nostram mittere, qui, sub 
fere ipsis Christi Vicarii oculis ac in tot sacrorum monumentorum conspectu, 
ecclesiasticis disciplinis darent operam. Iamvero cum ad hance rem asse- 
quendam satis idonea non esset domus in Urbe vico Sixtino sita, quam 
ipse Decessor Noster Bohemorum Collegio assignaverat, consilium initum 
est ampliores exstruere aedes, quae melius temporum necessitatibus respon- 
derent. Quapropter lata area eademque saluberrima a sacrosancta Nostra 
Patriarchali Basilica Lateranensi haud procul disiuncta, Apostolicae Sedis 
sumptibus coémpta, novum aedificium aere tum quidem Nostro atque 
a sacrorum Cecoslovachiae Antistitibus et Reipublicae Moderatoribus 
et christifidelium etiam in America degentibus oblato, tum ex venditis 
veteribus Bohemorum Collegii aedibus contiguisque ipsius domibus per- 
cepto, ibidem a fundamentis feliciter est excitatum. Novis itaque aedibus 
nune solemniter dedicatis, huic sacrorum studiorum domicilio iuridicam 
constitutionem mutatis rerum condicionibus congruentem dare volentes, 
suppleto quorum interest vel eorum qui sua interesse praesumant consensu, 
de venerabilium fratrum Nostrorum S. R. E. Cardinalium Congregationi 
de Seminariis et Studiorum Universitatibus praepositorum consulto, quas 
supra memoravimus Apostolicis Litteris Vicariam potestatem, suprema 
Nostra auctoritate, quatenus opus sit, derogamus, et quae sequuntur sta- 
tuimus ac decernimus: 

I. Clericorum hoc Institutum, Bohemorum Collegii sublato nomine, 
a viro illo sanctissimo Ioanne, qui sane est sacri ordinis gloria et patriae 
decus, Pontificium Collegium Nepomucenum posthac nuncupari volumus 
ac mandamus; illudque in posterum alumnos excipiet, pietate quidem 
ingenioque praecellentes, quos Cecoslovachae Reipublicae venerabiles 
fratres Nostri Antistites e suis ipsis dioecesibus Romam, ibidem ecclesia- 
sticis imbuendos disciplinis, missuri sunt. 

II. Pontificio huic Collegio Nepomuceno iura omnia et privilegia tribui- 
mus, atque bonorum mobilium et immobilium possessiones eorumque redi- 
tus eidem assignamus, quibus Bohemorum Collegium fruebatur, ipsorum 
tamen natura et fine religiose servatis; itemque officia omnia, onera et 
obligationes, Collegio Bohemico hucusque adnexa, a Nepomuceno Collegio 
posthac absolvi volumus ac praecipimus. 

III. Novum quod supra memoravimus aedificium, vico vulgo Concordia 
nuncupato, prope vicum Magna Grecia, exstructum, cum contiguo fundo, 
Pontificio Collegio Nepomuceno suum proprium assignamus, tamquam 
Instituti sedem. 

IV. Cecoslovachiae sacrorum Antistites eadem iura eademque officia 
in Collegio singuli habeant eique omnes pro virili parte consulant. 

V. Collegii Moderator a Summo Pontifice per Sacram Congregatio- 
nem de Seminariis et de Studiorum Universitatibus eligetur; isque parochi 
munere in Collegio fungetur, idemque ipso iure Archiepiscoporum et Epi- 
scoporum Reipublicae Cecoslovachae erit procurator. 

VI. Collegium sub eiusdem Sacrae Congregationis de Seminariis iure 
ac potestate erit, et ideo legibus ab ipsa latis regetur. 

VII. Si quavis ex causa Poniificium Collegium Nepomucenum esse 
desierit, omnes eius possessiones, bona mobilia et immobilia, pecuniae, 
reditus, aliaque huiusmodi ad Sanctam Sedem devolventur, ut, quantum 
fieri poterit, ad alumnos e dioecesibus, quas nunc Cecoslovacha Respublica 
complectitur, ecclesiastice educandos et erudiendos erogentur. 

Volumus denique ut harum Litterarum transumptis etiam impressis, 
manu tamen alicuius notarii publici subscriptis, ac sigillo alicuius viri, in 
ecclesiastica dignitate vel in officio constituti, munitis, eadem prorsus tri- 
buatur fides, quae hisce Litteris tribueretur, si ipsaemet exhibitae vel 
ostensae forent. 

Quae autem per hane Nostram Constitutionem statuimus, decrevimus, 
ediximus et mandavimus, rata omnia et firma permanere auctoritate Nostra 
volumus, iubemus, quibuscumque etiam speciali mentione dignis minime 
obstantibus. 

Datum Romae apud S. Petrum, anno Domini millesimo nongentesimo 
ac trigesimo, die vigesima tertia mensis Aprilis, in festo S. Adalberti Ep. M., 
Pontificatus Nostri anno nono. 


Fr. ANDREAS Carp. FRUHWIRTH, CAIETANUS Carp. BISLETI, 


Cancellarius S. R. E. Praefectus S; C. de Seminariis 
et Studiorum Universitatibus. 


Alfonsus Carinci, Protonotarius Apostolicus. 


Hector Castelli, Protonotarius Apostolicus. 
Loco +4 Plumbi 


Reg. in tab. Cancellariae Apostolicae, Vol. XLII, n. 5. - M. Riggi. 

LITTERAE APOSTOLICAE 


INNOVANTUR INDULGENTIAE CHRISTIANAM CATECHESIM SIVE TRADENTIBUS 
SIVE SUSCIPIENTIBUS CONCESSAE. 


PIUS PP. XI 

Ad perpetuam rei memoriam. — Litteris Nostris Motu proprio datis 
die xxIx mensis Iulii, anno MDCCCCXXIII, Nos apud Sacram Congregationem 
Concilii peculiare constituimus Officium, quod universam in Ecclesia actio- 
nem catechisticam moderaretur ac proveheret. Nunc autem eiusdem Officii 
Commissio catechetica, ad religiosam institutionem populi christiani ac 
praesertim puerorum magis magisque provehendam, enixas Nobis preces 
adhibet ut spiritualibus Indulgentiarum muneribus eos honestemus, qui 
christiani catechismo sive tradendo sive discendo operam praestent. Verum 
Decessores Nostri rec. mem. tum Paulus Pp. V, tum Clemens Pp. XII 
huiusmodi spiritualia dona iam concessere, quae tunc temporis satis apta 
videbantur; at nunc eadem augenda nostraeque aetatis necessitatibus 
congrua reddenda in Domino existimavimus. Abrogatis itaque indulgentiis 
ab iisdem Romanis Pontificibus hac in re antea concessis, conlato quoque 
consilio cum dilecto filio Nostro Sanctae Romanae Ecclesiae Cardinali 
Poenitentiario Maiore, de omnipotentis Dei misericordia et beatorum eius 
Apostolorum Petri ac Pauli auctoritate confisi, omnibus et singulis christi- 
fidelibus, qui per mediam circiter horam et non minus quam per tertiam 
horae partem doctrinae christianae tradendae vel discendae saltem bis in 
mense operam dederint, eodemque in mense bis lucrandam, diebus ad 
ipsorum arbitrium seligendis, Plenariam Indulgentiam, dummodo vere 
poenitentes et confessi ac sacra Communione refecti aliquam ecclesiam vel 
publicum oratorium visitaverint, ibique ad mentem Nostram seu Romani 
Pontificis preces effuderint, misericorditer in Domino concedimus. Praeterea 
christifidelibus iisdem, quoties per praefatum temporis spatium doctrinae 
christianae sive tradendae sive discendae operam navaverint, Indulgentiam 
partialem centum dierum, contrito saltem corde acquirendam, largimur. 
Non obstantibus contrariis quibuslibet. Praesentibus perpetuis futuris 
temporibus valituris. 

Datum Romae apud Sanctum Petrum, sub anulo Piscatoris, die x1I 
mensis Martii anno MDCCCCXXxX, Pontificatus Nostri nono. 


E. Carp. PACELLI, a Secretis Status. 


NOTANDUM 
Pag. 293 lin. 14 ab imo, loco eius quod est permaneat legatur perménet. 


344 Acta Apostolicae Sedis - Commentarium Offciale 


ACTA SS. CONGREGATIONUM 


SUPREMA SACRA CONGREGATIO 8S. OFFICH 


DECRETUM 


DE RITIBUS SINENSIBUS — 


Supremae Sacrae Congregationi Sancti Officii proposito dubio: « An 
decretum Supremae Sacrae Congregationis 8S. Officii diei 25 Septem- 
bris 1710, quo commentatio quaecumque de Ritibus Sinensibus sine 
expressa et speciali licentia Sacrae Congregationis S. Officii prohibetur, 
post Codicis iuris canonici promulgationem in suo pleno vigore persistat ». 

Emi ac Revi Domini Cardinales, fidei et moribus tutandis praepositi, 
in plenario Congressu habito feria IV, die 18 Iunii 1930, responderi man- 
darunt: 

Affirmative. 

Sshius Dominus Noster D. Pius div. Prov. Pp. XI vitiaieniaiant feria V, 
die 26 eiusdem mensis et anni, in solita audientia R. P. D. Adsessori 
8. Officii impertita, relatam sibi EMorum Patrum decisionem approbavit 
et publicari iussit. 

Datum Romae ex Aedibus S. Officii, die 13 Iulii 1930. 


A. Subrizi, 8. C. S. 0., Notarius. 
L. 8. 

SACRA CONGREGATIO CONSISTORIALIS 


PROVISIO ECCLESIARUM 


Sanctissimus Dominus Noster Pius divina Providentia Papae XI succes- 
sivis decretis Sacrae Congregationis Consistorialis, singulas quae sequuntur 
Ecclesias de novo Pastore dignatus est providere, nimirum: 

7 Iulit 1930. — Archiepiscopali Ecclesiae Catanensi praefecit R. P. D. 
Carmelum Patané, hactenus Archiepiscopum Hydruntinum. 

9 Iulii. — Suburbicariae Ecclesiae Ostiensi, EMum P. D. Ianuarium 
Granito Pignatelli di Belmonte, Episcopum Albanensem et Sacri Collegii 
Decanum, qui dioecesim Albanensem Ostiensi cumulavit. 


22 Iulii. — Cathedrali Ecclesiae Ecclesiensi, R. D. Ioannem Pirastru, 


Archipresbyterum loci Bonorva in archidioecesi Turritana. 

23 Iulit. — Titulari episcopali Ecclesiae Lampsacenae, R. D. Franci- 
scum Liou, e vicariatu apostolico de Luanfu, deputatum Vicarium Apo- 
stolicum de Fenyang. 

— Titulari episcopali Ecclesiae Circesiensi, R. P. Ioannem Cuvelier 
e Congregatione Ssmi Redemptoris, deputatum primum Vicarium Apo- 
stolicum de Matadi. 

— Titulari episcopali Ecclesiae Carystensi, R. D. Ignatium Canazei, 
e Societate S. Francisci Salesii, deputatum Vicarium Apostolicum de 
Shiuchow. 

29 Iulii. — Cathedrali Ecclesiae Anglonen. Tursiensi, R. D. Domini- 
cum Petroni, Vicarium generalem dioecesis Sancti Marci et Bisiniani. 

— Cathedrali Ecclesiae Aliphanae, R. D. Aloisium Noviello, parochum 
ad S. Mariae de perpetuo Succursu, Neapolis. 

— Cathedralibus invicem perpetuo unitis Ecclesiis Melphiensi et Ra- 
pollensi, R. D. Aloisium Dell’Aversana, parochum ad S. Andreae, Aversae. 

1 Augusti — Titulari episcopali Ecclesiae Cyrrhensi, R. P. D. Ferdi- 
nandum Fiandaca, hactenus Episcopum Pactensem. 

— Titulari episcopali Ecclesiae Trebennatensi, R. P. Innocentium 
Lopez Santamaria, Ord. B. M. V. de Mercede Red. Captiv., quem con- 
stituit Praelatum nullius de Bono Iesu de Piauhy. ; 

2 Augusti. — Cathedrali Ecclesiae Ebroicensi, R. D. Alfonsum Gaudron 
Vicarium generalem dioecesis Cartusiensis. 

— Oathedrali Ecclesiae Sancti Deodati, R. D. Augustinum Marmotin, 
Archipresbyterum canonicum loci Sézanne. 

SACRA CONGREGATIO 
‘PRO ECCLESIA ORIENTALI 


I 
DECRETUM 


DE ADMINISTRATIONE ORDINARIATUS GRAECO-RUTHENI IN REGIONE CANA- 
DENSI. 


Graeci-rutheni ritus fidelibus, qui in regione Canadensi commorantur, 
anno 1912 Episcopus Ordinarius eiusdem ritus constitutus est, qui ordinaria 
potestate eos regat atque gubernet; et pro spirituali huius ordinariatus 
graeco-rutheni administratione opportunae leges ad decennium a Sacra 
Congregatione de Propaganda Fide pro negotiis rituum orientalium die 
18 Augusti anni 1913 latae sunt, quas leges Sacra Congregatio pro Ecclesia 
Orientali, mutatis rerum temporumque circumstantiis eo modo, qui sequi- 
tur, noviter aptare et praesenti decreto iterum ferre censuit et statuit. 


CapuT I 
De Episcopo Ordinario graeco-rutheni ritus 


Art. 1. Nominatio Episcopi Ordinarii graeco-rutheni ritus pro regione 
Canadensi Apostolicae Sedi reservata est. 

Art. 2. Episcopus Ordinarius graeco-rutheni ritus in regione Canadensi 
huic 8. Sedi erit immediate subiectus plenamque iurisdictionem ordina- 
riam in omnes fideles graeco-rutheni ritus, permanenter vel ad tempus in 
regione Canadensi commorantes exercebit, sub dependentia R. P. D. Dele- 
gati Apostolici Canadensis. 

Art. 3. Eidem ius ac potestas competit regendi ac gubernandi gregem 
suum ac leges et statuta condendi in iis quae iuri communi non adversan- 
tur. Praecipuum vero eius munus erit invigilare ut tum doctrina et boni 
mores, tum ritus et disciplina huic Ecclesiae propria, sancte et integre 
custodiantur. Eius igitur erit uniformitatem caeremoniarum in variis de- 
votionibus nec non in tradendis Sacramentis secundum rubricas librorum 
liturgicorum a 8. Sede approbatorum, introducere aut servare et eiusdem 
uniformitatis strictam observantiam a sacerdotibus suis expostulare. 

Ad bonum regimen ordinariatus, Ordinarius constituat coetum saltem 
quatuor Consultorum, qui sint sacerdotes pietate, moribus, doctrina ae 

prudentia commendati, et in civitate episcopali seu Ordinarii, vel in locis 
vicinioribus, commorantes. 

Art. 4. Ordinarius paroecias et missiones suae curae concreditas saepe 
visitare tenetur ita, ut, saltem singulis quinquenniis, ipse, vel per se, vel, 
si fuerit legitime impeditus, per Vicarium generalem, aut alium speciali- 
ter delegatum sacerdotem, lustret, ut gregem suum adprime cognoscat, 
eisque omnibus quae ad spirituale eius bonum attinet, melius provideat. 

Art. 5. In canonica visitatione paroeciarum inquirat Ordinarius an 
parochi omnia paroecialia munera, praesertim visitationem infirmorum, 
puerorum instructionem, et, in diebus dominicis ac festis, verbi Dei praedi- 
cationem diligenter absolvant, videat insuper omnes libros baptismatum, 
matrimoniorum ac mortuorum; inventariumque bonorum ecclesiasticorum 
ex ultimo saltem biennio: ac rationes ab unoquoque rectore missionis 
expostulet, id est introspiciat ac probet libros proventuum et expensarum 
cuiuslibet ecclesiae, statum materialem eiusdem, debita ecc. Hac prae- 
sertim occasione diligenter advigilet ne abusus in disciplinam ecclesia- 
sticam irrepant, praecipue circa administrationem Sacramentorum et 
Sacramentalium, cultum Dei et Sanctorum, praedicationem verbi divini, 
implementum piarum voluntatum; serioque curet ut puritas fidei et morum 
in clero et populo conservetur, ut in scholis puerorum ac iuvenum insti- 
tutio secundum catholicae religionis principia tradatur. Si compererit 
irrepsisse abusus, eos prudenter, sed fortiter compescat, adhibitis etiam, 
si opus sit, poenis canonicis. 

Art. 6. Ut autem securitati bonorum temporalium ecclesiarum, coeme- 
teriorum, scholarum et omnium eorum quae ad Ecclesiam pertinent, summa 
cum diligentia prospiciatur, curet Ordinarius, ne rector consiliumve ad- 
ministrationis nomine ac iure proprio retineat, pro quorum adquisitione 
fideles quovis modo subsidia contulerunt; atque satagat, audito in pertra- 
ctandis negotiis virorum peritorum ac consultorum suorum consilio, eas 
tituli possessionis formas adhibere, omnesque praescriptiones servare, quae 
legibus civilibus respondeant, quaeque ecclesiasticorum bonorum admini- 
strationi, conservationi ac plenae in posterum transmissioni faveant. 
Itemque Ordinarius normas quas iudicaverit de bonis ecclesiasticis admi- 
nistrandis opportunas, statuat. 

Art. 7. Annua sustentatio Ordinarii consistet in praestationibus ad 
instar cathedratici, quae iuxta aequitatem ab Ordinario, auditis suis 
consultoribus, determinabuntur, quasque singulae ecclesiae Ruthenorum 
ordinariatus solvere tenentur, servato more regionis. Rectores vero eccle- 
siarum respondere tenentur de exacta solutione harum praestationum 
et aliarum ab Ordinario eiusque consultoribus determinandarum, pre 

Seminario vel pro alumnis sacrorum, pro orphanotrophio, missioni- 
bus, ete. 

Art. 8. Residentia Ordinarii rutheni ritus erit in urbe Winnipeg. 

Art. 9. Ordinarius singulis quinquenniis plenam et accuratam relatio- 
nem de statu personali, morali ac materiali missionum proprii ritus exhibeat 
Delegato Apostolico, qui, cum suis adnotationibus seu animadversionibus, 
eam transmittet ad S. Congregationem pro Ecclesia Orientali, atque sin- 
gulis saltem decenniis, ad sacra Apostolorum limina accedat, ut obse- 
quium et oboedientiam suam Pontifici Summo praestet, eique rationem 
reddat de pastoralis muneris implemento, deque omnibus quae ad Eccle- 
siae suae statum et cleri populique mores ac disciplinam, animarumque 
sibi concreditarum salutem pertinent. 

Art. 10. Controversiae, si quae exoriantur inter Ordinarium graeco- 
rutheni ritus et Episcopos latini ritus regionis Canadensis, deferantur ad 
S. Congregationem pro Ecclesia Orientali. 


Caput II 


De clero graeco-rutheno 


Art. 11. Cum necesse sit ut habeantur sacerdotes indigenae, integrae 
vitae, zelo ac prudentia praediti, in scientiis sacris eruditi, curet Ordinarius, 
ut, quam primum erigatuf Seminarium saltem minus (cum pro Seminario 
maiore aliquatenus Romae provisum sit) pro pueris graeci-ruthenis rite 
instituendis. Quare S. Congregatio enixe rogat Ordinarium Ruthenorum 
et Delegatum Apostolicum, ut, collatis consiliis, et adiuvantibus aliquot 
saltem Episcopis regionis Canadensis, omnia parent quae necessaria sunt 
ad hoc Seminarium excitandum et aedificandum, pro modo facultatum 
et amplitudine ordinariatus. ae 

Art. 12. Ad subveniendum clericorum educationis expensis, tum recto- 
res ecclesiarum tum ipsi fideles ritus graeci-rutheni in Canadensi regione 
pro posse contribuant. Enixe Ordinarius commendabit clero fidelibusque 
pium opus vocationum ecclesiasticarum, curabitque ut sacerdotes, prae- 
sertim parochi, pueros, qui indicia praebeant ecclesiasticae vocationis, a 
saeculi contagiis arceant, ad pietatem informent, divinaeque in eis voca- 
tionis germen foveant. Sed non nisi qui se coelibatum perpetuo servaturos 
coram Ordinario promiserint, in Seminarium admittere licebit, et non nisi 
coelibes ad sacros Ordines promoveri poterunt. 

Art. 13. Interim vero seu donec Seminarium aedificatum fuerit, Ordi- 
narius Ruthenorum roget Episcopos latinos, ut in sua Seminaria unum 

vel alterum puerum ruthenum qui indicia praebeat ecclesiasticae voca- 
tionis admittant, ibique ad pietatem et ad sacras scientias efforment, 
firmis quoad coelibatum quae in superiore articulo statuta sunt. Si vero 
studiis expletis non satis calleant caeremonias proprii ritus, Ordinarius 
Ruthenorum satagat, ut in iisdem, quatenus indigeant, per sacerdotem 
eiusdem ritus plene diligenterque edoceantur. 

Art. 14. Itemque, antequam habeatur numerus sufficiens presbytero- 
rum graeco-ruthenorum indigenarum, qui in regione Canadensi instituti 
sint, si providenda occurrat de suo rectore aliqua missio ruthenorum vel 

‘vacans vel noviter erecta, Ordinarius postulare poterit sacerdotes ab Epi- 
scopis ritus graeco-rutheni; vel ab ipsis Episcopis canadensibus roget ut 
aliqui ex eorum clero, qui ritui rutheno adoptando pares sint, huiusmodi 
missionibus praeponi valeant, donec aliter provideri possit. Cuilibet vero 
sacerdoti, qui proprio marte, seu neque ab Ordinario graeco-rutheno voca- 
tus, neve ab aliquo Episcopo canadensi datus, aut a S. Congregatione 
missus, illue perrexerit, Ordinarius ipse graeco-ruthenus nullas concedere 
potest facultates, sive celebrandi Sacrum sive administrandi Sacramenta, 
sive munia ecclesiastica quomodocumque obeundi. 

Art. 15. Quoad autem sacerdotes ex Europae regionibus prove- 
nientes, ad sacrum ministerium exercendum apud fideles rutheni ritus 

non admittantur nisi sint coelibes (vel saltem vidui sine liberis) integri 

vita, zelo ac pietate praediti, sufficienter eruditi, et a politicis factioni- 
bus alieni. 

Art. 16. Quilibet sacerdos, ex Europa proveniens et in regione Canadensi 
commorans pro fidelium ritus graeco-rutheni spirituali cura, manebit in- 
: cardinatus dioecesi originis, nisi, servatis de iure servandis, incardinetur 
ab Ordinario graeco-rutheno regionis Canadensis. Interim tamen Episco- 
pus originis iurisdictionem in eum nullo modo exercebit, sed praedictus 
sacerdos unice pendeat a iurisdictione Ordinarii graeco rutheni praefatae 
regionis. In patriam redire aut revocari supradicti sacerdotes nequeant 
sine expressa licentia tum Ordinarii originis, tum Ordinarii graeco-rutheni 
ritus regionis Canadensis in scriptis concedenda. 

Art. 17. Laici rutheni cuiuscumque originis ac domicilii fuerint, qui 
sacros Ordines in Canada suscipere cupient, sub omnimoda iurisdictione 
manebunt Ordinarii rutheni ritus regionis Canadensis, in cuius manus iura- 
mentum missionis seu stabilitatis ad inserviendum in territorio emittent. 

Art. 18. Omnes rectores paroeciarum et missionum graeco-ruthenarum 
in regione Canadensi amovibiles sunt ad nutum Ordinarii graeco-rutheni 
ritus. 
Art. 19. Congruae sustentationi rectorum paroeciarum et missionum 

consulat Ordinarius, pro modo muneris et facultatum, ex Ecclesiae pro- 
ventibus, iuxta consuetudines regionis. 

Art. 20. Tura stolae et emolumenta sacri ministerii in singulis missio- 
nibus determinanda sunt ab Ordinario graeco-rutheno, iuxta probatas 
regionis consuetudines. 

Art. 21. Ordinarius graeco-ruthenus non nisi in clerum et populum 
graeco-ruthenum iurisdictionem suam exerceat. 

Si tamen aliquo in loco exsistant fideles graeco-rutheni ritus, in eoque 
non sit missio constituta aut nullus adsit presbyter eiusdem ritus, Ordina- 
rius iurisdictionem suam in fideles graeco-ruthenos presbytero latino loci 
communicet, certiorato Ordinario, quoadusque sacerdos graeco-ruthenus 
ibi habeatur. 

Art. 22. Possunt pariter Episcopi latini canadenses, certiorato Ordi- 
nario rutheno, iurisdictionem dare presbyteris ruthenis illis in locis in qui- 
bus fideles latini ritus adsunt sibi subditi, sed nullus adest presbyter lati- 
nus qui curam eorum gerere queat. 

Art. 23. Sacerdotes latini ritus qui a Sacra Congregatione pro Ecclesia 
Orientali facultatem obtinuerunt aut obtinebunt transeundi ad ritum 
ruthenum in auxilium Ordinarii rutheni pro spirituali adsistentia fidelium 
ruthenorum, quoadusque in ritu rutheno permanebunt, unice et omnino 
sub iurisdictione Ordinarii rutheni erunt. 8. Congregatio autem iterum 
iterumque hortatur Episcopos latinos canadenses clero locupletiores, ut 
Ordinario rutheno in animarum bonum aliquot sacerdotes ad tempus con- 
cedant, si ab eodem requirantur. 

Art. 24. Si qui vero sunt sacerdotes regulares qui transitum ad ritum 
ruthenum obtinuerunt, ipsi, in his quae ad vitam religiosam spectant, a 
propriis Superioribus regularibus, in his vero quae ad curam animarum et 
ritum ruthenum pertinent, ab Ordinario rutheno dependent. 

Art. 25. Meminerint sacerdotes se debere sanctiorem prae laicis vitam 
interiorem et exteriorem ducere eisque virtute in exemplum excellere. Ideo 
frequenter ad Poenitentiae sacramentum accedant, quotidie orationi men- 
tali per aliquod tempus incumbant, Sanctissimum Sacramentum visitent, 
Deiparam Virginem colant, conscientiamque suam discutiant. 

Art. 26. Omnes sacerdotes debent tertio saltem quoque anno vel etiam 
frequentius, si opportunam habuerint occasionem, spiritualibus exerci- 
tiis per tempus a proprio Ordinario determinandum vacare; nec ab eis 
quisquam eximatur, nisi in casu particulari iusta de causa ac de expressa 
Ordinarii licentia. 

Art. 27. Omnes speciali obligatione tenentur suo quisque Ordinario 
reverentiam et oboedientiam exhibendi eamque fidelibus saepius inculcandi. 

Art. 28. Sacerdotes studia, praesertim sacra, ne intermittant, et in 
sacris disciplinis solidam illam doctrinam a maioribus traditam et commu- 
niter ab Ecclesia receptam sectentur, devitantes profanas vocum novitates 
et falsi nominis scientiam. 

Art. 29. Expleto studiorum curriculo, sacerdotes omnes, nisi ab Ordi- 
nario ob iustam causam fuerint dispensati, examen singulis annis, saltem 
per triennium integrum in diversis sacrarum scientiarum disciplinis, antea 
opportune designatis, subeant, secundum modum ab eodem Ordinario 
determinandum. 

Art. 30. Pariter saepius in anno, locis et diebus ab Ordinario praestitutis, 
conventus habeantur seu collationes de re morali et liturgica; quibus addi 
possunt aliae exercitationes, quas Ordinarius opportunas iudicaverit ad 
scientiam et pietatem clericorum promovendam. Si quis conventui inte- 
resse non poterit, resolutas quaestiones scripto mittat, secundum normas 
ab Ordinario determinatas. 

Art. 31. Gravi obligatione tenentur parochi, quasi parochi, missiona- 
riique diebus dominicis ceterisque per annum festis de praecepto fidelibus, 
brevi Evangelii aut alicuius partis doctrinae christianae explanatione, 
verbum Dei nuntiandi necnon catholicam fidelium institutionem curandi, 
praesertim puerorum, secundum instructiones ab Ordinario receptas. Qui 
si negligentes reperti fuerint, pro gravitate culpae puniantur. 

Art. 32. Iuxta opportunitatem, Ordinarius graeco-rutheni ritus sacer- 
dotes, saltem praecipuos, tum saeculares tum religiosos suae iurisdictioni 
subiectos congreget semel saltem in anno, ut etiam singulorum expe- 
rientia et consilio uti valeat. 


Caput III 
De fidelibus graeco-ruthenis 


Art. 33. Fideles graeco-rutheni tenentur observare praescripta sui 
ritus ac frequentare et libenter sustentare suas proprias ecclesias. Tamen 
in regionibus ubi desunt ecclesiae ac sacerdotes proprii ritus et ubi propter 
longinquitatem ecclesiae suae non eam possunt, nisi cum gravi incommodo, 
adire, debent, ut praeceptis Ecclesiae satisfaciant, Missam audire in eccle- 
siajjcatholica alterius ritus,{nec non Sacramenta accipere a presbytero 
alterius ritus. Huiusmodi observantia impense evulgetur, ac’ instent super 
hoc sacerdotes, cum de gravi praecepto agatur. 

_ Art. 34. Frequentatio ex parte graeco-ruthenorum, etiam continua, 
ecclesiarum ritus latini, non inducit mutationem ritus. Circa transitum 


352 Acta Apostolicae Sedis - Commentarium Offciale 


ab uno ritu ad alium, normae rite observentur a Sacra Congregatione pro 
Ecclesia Orientali datae per decretum « Nemini licere » diei 6 Decembris 1928. 
Idcirco fideles graeco-rutheni quod transitum spectat ad alium ritum, 
petitionem ad Delegatum Apostolicum mittant, et simul exponant vera- 
citer causas canonicas, quae eundem transitum suadere videntur. Satius 
vero erit si hance petitionem ad eundem Delegatum Apostolicum trans- 
mittant per tramitem proprii Ordinarii. 

Art. 35. Non licet sacerdotibus ritus latini quempiam graeco-ruthe- 
num ad latinum ritum amplectendum inducere contra vel praeter canonica 
praescripta quae transitus ritus moderantur. 

Art. 36. Fideles latini, etiam si adsit presbyter latini ritus, apud sacer- 
dotem graeco-ruthenum ab Ordinario suo adprobatum, peccata sua con- 
fiteri et beneficium sacramentalis absolutionis, valide et licite obtinere 
possunt. Item, fideles graeco-rutheni peccata sua confiteri possunt apud 
sacerdotem latinum ab Episcopo suo approbatum. Presbyteri vero latini 
absolvere non possunt fideles graeco-rutheni ritus a censuris et casi- 
bus sibi reservatis ab Ordinario graeco-rutheno absque venia eiusdem. 
Vicissim idem dicatur de presbyteris graeco-ruthenis quoad censuras 
et reservationes statutas ab Ordinario latini ritus. Ad devitandas vero 
difficultates, quae frequentius in praxi occurrent, Ordinarii omnes a se 
reservatos casus, si qui sint, sibi invicem communicent. 

Art. 37. Omnibus fidelibus cuiuscumque ritus datur facultas ut, pietatis 
causa, Sacramentum Eucharisticum, quolibet ritu confectum, suscipiant; ac 
insuper, ubi necessitas urgeat, nec sacerdos diversi ritus adsit, licebit sacer- 
doti graeco-rutheno ministrare Eucharistiam consecratam in azymo et 
vicissim sacerdoti latino ministrare in fermentato; at suum quisque ritum 
in ministrando servabit. 

Art. 38. Quilibet orientalis valide ac licite praecepto communionis 
paschalis satisfacit etiamsi alieno ritu communicet. Suadendum tamen est 
ut suo quisque ritu et in propria paroecia fideles praecepto communionis 
paschalis satisfaciant: qui vero in aliena paroecia satisfecerint, curent pro- 
prium parochum de adimpleto praecepto certiorem facere. 

Art. 39. Sanctum Viaticum moribundis ritu proprio a manibus proprii 
parochi accipiendum est; sed, urgente necessitate, fas esto a sacerdote quo- 
libet illud accipere: qui tamen ritu suo ministrabit. j 

Art. 40. Funerum celebratio ac emolumentorum perceptio in familiis 
mixti ritus ad parochum illius ritus pertineant, ad quem defunctus per- 
tinebat. 

Art. 41. Ad vitanda gravia incommoda, quae inde ruthenis evenire 
possunt, facultas eis fit festa et ieiunia observandi iuxta consuetudines 

locorum in quibus degunt, quae observantia minime inducit mutationem 
Art. 42. Festis vero incidentibus, in utroque ritu, in diem eamdem, 
graeco-ruthenis suadetur ut intersint sacrae liturgiae in ecclesia sui ritus, 
si in loco habeatur, salvo tamen praescripto can. 1249 quoad satisfactio- 
nem legis de audiendo Sacro, quocumque catholico ritu Missa celebretur, 
sub dio aut in quacumque ecclesia vel oratorio publico aut semipublico 
et in privatis coemeteriorum aediculis, de quibus in can. 1190, non vero 
in aliis oratoriis privatis, nisi hoc privilegium a Sede Apostolica conces- 
sum fuerit. 

Art. 43. Adsociationes fidelium ritus graeco-rutheni sint sub vigilan- 
tia Ordinarii, qui sacerdotem moderatorem nominet, ne forte abusus circa 
doctrinam, mores disciplinamve in eis irrepat. Ideo laude digni sunt fide- 
les qui sua dant nomina adsociationibus ab auctoritate ecclesiastica erectis 
vel saltem commendatis; caveant autem ab associationibus secretis, damna- 
tis, seditiosis, suspectis aut quae student sese a legitimae auctoritatis 
ecclesiasticae vigilantia subducere. 

Pariter diaria, folia vel libelli periodica catholica sint sub vigilantia 
Ordinarii, nec in eis sine eius consensu sacerdotes scribant vel eadem 
moderentur. 


CapuT IV 
De matrimoniis inter fideles mixti ritus 


Art. 44. Matrimonia inter catholicos graeco-ruthenos et latinos non 
prohibentur; sed ad vitanda incommoda, quae ex rituum diversitate in 
familiis evenire solent, uxor, in ineundo matrimonio aut eo durante, ad 
ritum viri transire potest. Matrimonio autem soluto, assumendi proprii 
ritus originis libera est ei potestas. 

Art. 45. Matrimonia tum inter fideles graeco-ruthenos, tum inter fide- 
les mixti ritus, servata forma decreti « Ne temere» contrahi debent, ac 
proinde pro regula coram sponsae parocho celebrentur, nisi aliqua iusta 
causa excuset. 

Art. 46. Dispensationes matrimoniales in matrimoniis mixti ritus, si 
quae sint petendae, petantur ab Ordinario sponsae. 

Art. 47. Nati in regione Canadensi ex parentibus pe ritus, ritu 
patris sunt baptizandi. 

Art. 48. Infantes ad eius parochi iurisdictionem pertinent, cuius ritus 
est eorum pater, exceptis natis ex illegitimo thoro, qui sequuntur ritum 
matris. 


Acta, vol. XXII, n. 8. — 7-8-930. 2] 

Quae omnia Sshhus Dominus Noster Pius div. Prov. Papa XI rata 
habuit ac confirmavit, praesensque decretum ad decennium valiturum 
edi iussit. 

Contrariis quibuscumque non obstantibus. 

Datum Romae, ex aedibus Sacrae Congregationis pro Ecclesia Orien- 
tali, die 24 Maii 1930. , 


A. CARD. SINCERO, a Secretis. 


L. 8. 
H. 1. Cicognani, Adsessor. 


II 
DECLARATIO 


Statuitur in decreto die 24 Maii anno 1930 ab hac Sacra Congregatione 
dato pro graeci-rutheni ritus fidelibus, qui in regione Canadensi com- 
morantur, quod: « festis incidentibus, in utroque ritu (seu graeco-rutheno 
« et latino) in diem eamdem, graeco-ruthenis suadetur, ut intersint sacrae 
« liturgiae in ecclesia sui ritus, si in loco habeatur, salvo tamen praescripto 
«can. 1249 quoad satisfactionem legis de audiendo sacro, quocumque 
« catholico ritu Missa celebretur » (art. 42). a 

Ad servandam unitatem disciplinae omnium fidelium graeco-ruteno ritui 
pertinentium, praesentibus litteris declaratur hanc normam, pro degentibus 
in Canada datam, extendi seu vim habere etiam pro fidelibus eiusdem ritus, 
qui in Statibus Americae Foederatis commorantur. 

Contrariis minime obstantibus. 

Datum Romae, ex aedibus Sacrae Congregationis pro Ecclesia Orientali, 
die 11 Iunii 1930. 


A. CARD. SINCERO, Secretarius. 
L. 8. 
_H. I. Cicognani, Adsessor. 
III 
PROVISIO ECCLESIARUM 


Sanctissimus Dominus Noster Pius divina Providentia Papa XI 
decretis Sacrae Congregationis pro Ecclesia Orientali: 

3 Maiti 1930. — Titulari archiepiscopali Ecclesiae Colonien. in Arme- 
nia I* praefecit R. D. Vahan Kitchourian, quem deputavit Coadiutorem 

cum iure successionis R. P. D. Ioseph Rokossian, Archiepiscopi Constan- 
tinopolitani Armenorum. 

4 Iulii. — Titulari episcopali Ecclesiae Thibaritanae, R. D. Chidané 
Mariam Cassa, quem constituit Ordinarium pro catholicis indigenis Ery- 
thraeae aethiopici ritus. 


SACRA CONGREGATIO RITUUM 


I 
INSULEN. 


BEATIFICATIONIS ET CANONIZATIONIS SERVI DEI PHILIBERTI VRAU VIRI 
LAICI. 
SUPER DUBIO 


An sit signanda Commissio introductionis Causae, in casu et ad effectum de 
quo agitur. 


Admirabilis Deus providentia et sapientia sua ordinem naturae et 
gratiae regit et gubernat, variisque temporum, rerum ac personarum 
circumstantiis et necessitatibus opportuna et congrua praestat media 
et remedia, in gloriam suam et in bonum humani generis. Ad hunc finem 
eligit ac disponit viros ac mulieres piae ac bonae voluntatis e coetu 
quoque laicorum, eosque peculiaribus utriusque ordinis donis instruit 
et in vineam suam mittit ut sacro ac civili ordini operam utilem et 
auxiliatricem conferant. Praesides et sodales in coetu coniuncti sub recta 
legum disciplina et sub directione Ecclesiae pastorum ipsiusque Summi 
Pontificis, Christi in terris Vicarii, Deo adiuvante, strenue militant sub 
glorioso nomine et vexillo Actionis catholicae in pluribus orbis regioni- 
bus legitime constitutae. 

Unus ex istis viris laicis, nomine Philibertus Vrau, huic Sacrae Rituum 
Congregationi ab actoribus praedictae Causa Insulen. propositus est, ut 
de Causa beatificationis et canonizationis eiusdem introducenda coram 
hoc Sacro Ordine agatur. Quo magis huius viri imago elucescat, eius 
vitae cursus et exitus breviter innuitur. 

In civitate et dioecesi Insulensi, nobilis nationis gallicae, die 19 Novem- 
bris 1829 natus, in parochiali ecclesia Sanctae Mariae Magdalenae bapti- 
zatus est. In pueritia et adolescentia pietate, honestate et obedientia in 

parentes simulque ingenio et scientia inter aequales enituit. Octodecim 
annos agens studia absolvit magna cum laude. Per aliquod temporis 
spatium fide, religione ac moribus aliquantum defecit ob malos influxus 
iuveniles, donec per piam conversationem cum sacerdotibus et religiosis, 
signanter cum P. Wyard 8. I., et R. D. Bafalear, decano ecclesiae 8. Mariae 
Magdalenae, ad christianae vitae institutum ex corde rediit anno 1854. 
Tune corporis animique viribus in Deum conversus, se totum illi de- 
vovere et vitam religiosam amplecti excogitavit, prouti scripsit datis 
epistolis ad matrem die 27 Iunii eiusdem anni et ad patrem die 15 No- 
vembris insequentis anni. Distulit tamen propositum adimplere ut prece 
et consilio de superna vocatione certior fieret, eamque, difficultatibus do- 
mesticis superatis, liber exsequi posset. Interim necessitate coactus atque 
utilitati familiae satisfacturus uti patri adiutor, intensiorem operam dedit 
negotiis temporalibus curandis; in quibus tamen ob initam societatem 
pecuniariam, quae anno sequenti 1857 cessit ac defuit, Philibertus in so- 
lidum debitor declaratus, magnum de fortunae bonis detrimentum retulit. 
Ad rem vero familiarem instaurandam ac debita solvenda ingenio ac in- 
dustria nisus est, per operarios peritos variasque officinas, opera quoque 
manualia locando civibus insulensibus. Vertente anno 1866 aetate et vi- 
ribus debilitatus Philiberti genitor, et ad laborem et industriam impos 
effectus, libenter annuit ut in socium operis Camillus Fergn adscisceretur 
atque anno 1870 in Belgium se recepit ibique pie obiit die 29 Septembris. 
In testamento declaravit et éonstituit filium suum Philibertum heredem et 
totius familiae patronum. 

Philibertus una cum socio Camillo Feron operibus propriae industriae 
provehendis novum aedificium erigere voluit quod perfecit anno 1873, 
omnibus rebus necessariis et opportunis instructum: assignata in parte inte- 
riori habitatione religiosis sororibus, exstructoque sacello in cuius fronte 
posuit statuam B. M. V. vulgo Notre-Dame de Treille ut operarios et ipsa 
opera textilis industriae sanctificaret. Omnia prospere gerebantur, sed non 
defuerunt illi diuturnae molestiae et angustiae per viros simili indu- 
striae addictos et maioris lucri cupidos. Eius tamen iuribus partim re- 
cognitis et sancitis per sententias tribunalium, partim compositis per 
iustas et aequas conventiones, ipse ita recreatus, ad opus et operarios 
omni cura et studio incubuit. Namque sancto et salutari consilio sategit 
ut in scholis quas Dei Famulus pro industriis fovendis et augendis 
instituerat, atque in ipsis opificiis omnes operarii, christiana institu- 
tione et educatione imbuti, sobrie, iuste et pie viverent et bonum exem- 
plum praeberent. Mentione dignum est quod in actis et tabulis sub an. 1902 
describitur: « Post an. 1876 quinquaginta duo ex illis operariis ingressi 

sunt ordines religiosos et approbatos, et in illa domo et opificina Domini 
nostri Iesu Christi spiritus continuo regnavit, omnium bonorum operum 
fautore et promotore Philiberto, qui totam suam vitam illic et alibi prae- 
sertim in Gallia, defensioni religionis et patriae devovit. Revera complu- 
res uniones et associationes auctorem vel fautorem agnoscunt Philibertum 
ex. gr. Unio precum pro civitate Insulensi, Congressus Eucharistici, Confe- 
rentiae S. Vincentii de Paulo, Comitatus catholici, Scholae catholicae, 
Universitas catholica, Patronatus pro iuventute. Quibus institutis ingentes 
pecuniae summas benigna liberalitate largitus est. In totis operibus suis 
fidei, spei et caritatis ardore incensus, apostolatum Actioni catholicae con- 
formem exercens iugiter confisus erat omnipotenti et miserenti Deo, et pa- 
trocinio sanctissimae Familiae, Iesu, Mariae, Ioseph, operariorum cuiusque 
aetatis, sexus et conditionis exempli et praesidii, necnon tutelae Angelorum . 
et Sanctorum patronorum. Iste vir laicus Deo dilectus et hominibus carus, 
Ecclesiae et Romano Pontifici devotissimus et obedientissimus filius, decur- 
rente anno 1906 gravi morbo correptus, in aegrotatione duorum mensium 
quotidie divino pabulo refici voluit, et patiens ac pius adstantibus con- 
- stanter se exhibuit. Ingravescente morbo, morientium Sacramentis refectus 
et roboratus, in suavissima oratione mariali quam cum ceteris et ipse reci- 
tabat, spiritum Deo placidissime reddidit die 19 Maii anno 1906, aetatis 
suae septuagesimo sexto. Fama sanctitatis vitae quam Servus Dei Phili- 
bertus Vrau in vita et post obitum assequutus est, magis magisque in dies 
clara, diffusa et constans exstitit, adeo ut, super ea, processus informati- 
vus in curia ecclesiastica Insulensi institutus fuerit, et dein, ad Sa- 
cram Rituum Congregationem transmissus. Quum vero, iuris ordine — 
servato, et scriptis Servi Dei revisis et probatis, nihil obstaret quominus 
ad ulteriora procedi posset, instante Rho D. Iosepho Scognamillo, Congre- 
gationis Missionis et huius Causae postulatore, atque attentis litteris postu- 
latoriis quorundam Emorum S. R. E. Cardinalium, plurium Archiepiscopo- 
rum et Episcoporum praeeunte Episcopo Insulensi, necnon canonicorum 
et religiosorum, Rmi D. Francisci Verdier, Superioris generalis Congre- 
gationis Missionis, Rectoris magnifici Universitatis catholicae Insulen. et 
professorum Scholae industrialis eidem Universitati adnexae, Emus ac 
Rmus Diius Cardinalis Caietanus Bisleti, Causae Relator, in Ordinariis 
Sacrorum Rituum Congregationis comitiis subsignata die ad Vaticanum 
coactis, sequens dubium discutiendum proposuit: An sit signanda Com- 
missio introductionis Causae, in casu et ad effectum de quo agitur. Bt: 
Emi ac Rmi Patres Cardinales, sacris tuendis ritibus praepositi, post rela- 
tionem eiusdem Emi Cardinalis Ponentis, audito etiam voce et scripto 
R. P. D. Carolo Salotti, Fidei Promotore generali, omnibus discussis et 


358 Acta Apostolicae Sedis - Commentarium Offciale 


perpensis, rescribere censuerunt: Affirmative seu signandam esse Commissio- 
nem introductionis Causae, si Sanctissimo placuerit. Die 17 Iunii 1930. 
Facta postmodum de his Sanctissimo Domino nostro Pio Papae XI 
per R. P. D. Carolum Salotti, Fidei Promotorem generalem relatione, 
Sanctitas Sua, rescriptum Sacrae Rituum Congregationis ratum habens, 
signare dignata est, propria manu, Commissionem Introductionis Causae 
beatificationis et canonizationis Servi Dei Philiberti Vrau, viri laici, die 
18 Iunii 1930. 


C. CARD. LAURENTI, S. R. OC. Praefectus. 


L. & S. 
‘A. Carinci, Secretarius. 


Il 
INSULEN. 


BEATIFICATIONIS ET CANONIZATIONIS SERVI DEI CAMILLI FERON VRAU 
VIRI LAICI. 
SUPER DUBIO 
An sit signanda Commissio introductionis Causae, in casu et ad effectum de 
quo agitur. ‘ 


In Insulensi dioecesi, sicut de Philiberto Vrau, ita et de Camillo Feron 
Vrau confecta fuit inquisitio super fama sanctitatis, testes autem propositi 
et excussi fere iidem erant in utraque Causa. Ambo enim Famuli Dei com- 
munem habuerant vitae rationem, atque scientia, arte ac virtute sapienter 
usi fuerant. Licet enim Camillus medicinam calleret, et ad alia opera socia- 
lia et industria adlectus fuisset, tamen priorem illam professionem non 
omnino dimiserat, sed eam cum caritate coniunctam in domo et in opere 
industriae pro necessitate et opportunitate in operarios etiam infirmos 
utiliter exercere non destitit. Quo vero huius praeclari viri Camilli Feron 
Vrau innotescat historia, eam per summa capita attingere libet. 

Die 23 Iulii anno 1831 Tourcoing, intra fines dioecesis Insulensis, in 
Gallia, ab honestis et catholicis coniugibus Iacobo Francisco et Virginia 
Iosepha Montagne ortum duxit Camillus, postridie in ecclesia paroeciali 
8. Christophori per baptismi sacramentum regeneratus. Adolescentulus 
aegre ferens in familia defectum religiosae institutionis, filiali cura et af- 
fectu sategit, ut genitorem ad meliorem frugem reduceret cum vitae chri- 
atianae professione et exercitatione quod, adiuvante Deo, feliciter obtinuit, 

usque ad illius obitum, instauratae vitae respondentem, cum firma spe 
beatae retributionis. Dei Famulus de consilio viri docti et amici familiae 
Feron, Parisiis collegium ingressus et libenter admissus ad studia ineunda 
et prosequenda, in cursu institutionis non paucas expertus est difficultates 
sed magnas simul utilitates consequi potuit, profectum nempe in litteris 
et scientiis non minus quam in religione et probitate. De hisce difficultati- 
bus ipse in epistolis ad amicum Philibertum agit, quas, opitulante Deo, 
superavit. Quare, tutus ac securus a variis periculis quae turbare solent 
vitam liberam iuvenum qui in magna civitate extra vigilantiam pruden- 
tium superiorum studiis incumbunt, meruit adscribi inter alumnos externos 
et studia superiora tranquille perficere lauream doctoris in medicina adipi- 
scens per thesim ore et scripto solutam et a doctorum decurialium collegio 
cum laude probatam, quam optimus filius, in signum et testimonium sui 
obsequii et amoris, parentibus obtulit. Parisiis novem annis studiorum 
causa remanserat, in quibus a via recta christiani adolescentis et iuvenis 
numquam recessit. Illic Facultati catholicae medicinae, sodalitati hospita- 
lium ac distributionum dependentium, atque scholae artium et professio- 
‘num analogarum utilis ac salutaris exstitit. Vitam spiritualem fovebat et 
alebat, praeter orationem, quotidiana lectione librorum quorum titulus, 
exempli gratia: L’ Imitation du Christ; L’introduction a la vie devote; Le 
combat spirituel, cum notis suis propria manu scriptis; simulque frequentia 
ad ecclesias et ad sacra cum devota Sacramentorum receptione. 

In familiam reversus, scientiam et artem medicam in urbe Insulensi 
exercere coepit ab anno 1858 et deinceps et una cum corporibus, anima- 
rum quoque salutem studiose curabat. Interim medicus pauperum maluit 
esse ideoque, ad rem idoneus reputatus, nominatus fuit medicus Operis 
beneficentiae in paroecia 8S. Catharinae, et societatis mutui succursus 
Notre-Dame de Lille nuncupatae. Deinde renuntiatur professor scholae 
medicinae et a secretis duarum sodalitatum quae comprehendebant omnes 
medicos regionis. 

Nonnullis quoque piis associationibus nomen et operam dedit nempe 
Conferentiae S. Vincentii a Paulo, S. Laurentii et Ss. Cordis Iesu, Sodalitati 
Ssmi Rosarii et Congregationi Marianae. Insuper notabilem partem habuit 
Camillus in fundatione Domus 8. Camilli, Hospitalis 8. Antonii et Mater- 
nitatis S. Annae; praecipue vero, quod ei maxime laudi vertit, in Uni- 
versitatem catholicam Insulensem fundandam liberali manu opem con- 
tulit. Haec officia et opera etiam in praxim deducta et aucta sunt 
post susceptam ab ipso rem et societatem industrialem cum Philiberto 
Vrau et matrimonium initum cum huius sui intimi amici sorore germana 
Maria Vrau. Camillus et Maria erant duo, sed unum cor et anima una. 

Eorum vitae coniugalis et familiaris exemplum patebat omnibus etiam in 
catholica institutione quinque filiorum, quorum quatuor immaturam mor- 
tem christiana patientia et divinae voluntati conformatione tulerunt, 
memores ambo sententiae biblicae patientissimi Iob: Dominus dedit, 
Dominus abstulit, sit nomen Domini benedictum. Ordinario medici offi- 
cio et exercitio dimisso, Camillus, rogante familia Vrau, transiit in socie- 
tatem industrialem cum amico et cognato Philiberto, atque ita particeps 
factus communis industriae, simulque ingenii et laboris, damni et lucri, 
doloris et gaudii, sed magis bonorum operum ac virtutum, in specie verae 
fidei et sanae doctrinae catholicae, ardentis amoris et devotionis in Deum 
et Dominum nostrum Iesum Christum eiusque Virginem Matrem Mariam, 
necnon in sanctam et apostolicam Ecclesiam atque in Romanum Pontifi- 
cem, in terris Christi Vicarium. De actione catholica et virtutibus re- 
spondentibus in libris suis editis egit fuse Camillus praesertim in libro 
cui titulus: Rapport sur les euvres de Vusine. Solutiones ab illo propositae, 
doctrinae morali catholicae et Encyclicae Rerum novarum semper et rite 
congruae visae sunt et recognitae ac probatae. 

De utriusque viri gestis et operibus quae in actis processualibus conti- 
nentur, longum esset enarrare; satis esse putatur praesens specimen et 
alterum quod habetur in simili decreto de Causa beatificationis Servi Dei 
Philiberti Vrau introducenda hac ipsa die evulgato. r 

Tandem Camillus annis et laboribus fractus post diuturnos morbos et 
graves dolores quos patientissime sustinuit, Sacramentis Ecclesiae devo- 
tissime receptis, anno Domini 1908, aetatis suae septuagesimo septimo, 
die 30 Martii, obdormivit in Domino. 

Fama sanctitatis vitae quam Camillus vivus et defunctus obtinuit adeo 
post obitum in dies inclaruit usque in praesens, ut Inquisitio informativa 
et Ordinaria super ea in dioecesi Insulensi adornata fuerit, quae Romae 
ad Sacram Rituum Congregationem exhibita est. Quum vero, scriptis 
Servi Dei revisis et probatis, ad normam iuris, omnia in promptu essent 
nihilque obstaret ut ad ulteriora procederetur, instante Rmo D. Iosepho 
Scognamillo, Congr. Missionis et Causae legitimo postulatore, attentisque 
litteris postulatoriis aliquorum 8. R. E. Cardinalium, Rihorum Archiepisco- 
porum et Episcoporum una cum Episcopo Insulensi, aliorumque virorum 
ecclesiastica vel civili dignitate praestantium ac Universitatis catholicae 
Insulensis una cum Facultate scientiarum et artium liberalium et Collegii 
administrationis Operis de V.-D. de Treille, accedente etiam Universitate 
catholica Valentina, in Hispania, Emus ac Rmus Caietanus Cardinalis Bisleti, 
huius Causae Relator, in ordinario Sacrorum Rituum Congregationis coetu 
subsignata die ad Vaticanas aedes coadunato, sequens dubium discutien- 

dum proposuit: An sit signanda Commissio introductionis Causae in casu et 
ad effectum de quo agitur. Et Ei ac Rimi Patres sacris tuendis ritibus prae- 
positi, post relationem eiusdem Emi Ponentis, audito voce et scripto R.P. D. 
Carolo Salotti, Fidei Promotore generali, omnibus discussis et perpensis 
rescribere censuerunt: Affirmative seu signandam esse Commissionem intro- 
ductionis Causae, si Sanctissimo placuerit. Die 17 Tunii 1930. 

Quibus omnibus Sanctissimo Domino Nostro Pio Papae XI per R. P. D. 
Carolum Salotti, Fidei Promotorem generalem relatis, Sanctitas Sua, rescri- 
ptum Sacrae Rituum Congregationis ratum habens, propria manu signare 
dignata est Commissionem introductionis Causae beatificationis et canoni- 
zationis Servi Dei Camilli Feron Vrau, viri laici. Die 18 Iunii 1930. 


C. CARD. LAURENTI, S. R. C. Praefectus. 


L. +8 S. 
A. Carinei, Secretarius. 


DUBIUM 


Sacrae Rituum Congregationi pro opportuna solutione sequens dubium 
propositum fuit, nimirum: 

«Stante antiqua consuetudine, licetne, piis Sodalitiis laicalibus, proces- 
sionaliter procedentibus ad visitanda sepulcra, primo mane feriae VI in 
Parasceve, deferri signa Passionis et statuam Beatae Mariae Virginis Per- 
dolentis sine Christo mortuo, iuxta responsum permitti posse datum per 
decreta n. 2375 Bergomen. 21 Martii 1744 ad 4 et n. 2682 Marsorum 
12 Novembris 1831 ad 52?» 

Et Sacra Rituum Congregatio, audito specialis Commissionis voto, 
omnibus sedulo perpensis, propositae quaestioni ita rescribendum censuit: 

«In singulis casibus stetur mandatis respectivi Ordinarii loci ». 

Atque ita rescripsit atque declaravit. 

Die 31 Maii 1930. 


C. CARD. LAURENTI, S. R. C. Praefectus. 
L. 8. 


A. Carinci, Secretarius. 

S. CONGREGATIO DE SEMINARIIS 
ET STUDIORUM UNIVERSITATIBUS 


I 


CANONICE ERIGITUR UNIVMRSITAS CATHOLICA IN URBE PRINCIPE SANCTI 
IACOBI DE CHILE. 
DECRETUM 


R. P. D. Crescentius Errazuriz y Valdivieso, Sancti Iacobi de Chile 
archidioeceseos Antistes, literis diei 7 Martii anno 1928, a Sacra hac de 
’ Seminariis et de Studiorum Universitatibus Congregatione efflagitavit ut 
Sedes Apostolica Catholicam Universitatem, quae iam in civitate Sancti 
Iacobi prospera ac florens exstat, suprema sua auctoritate probaret atque 
firmaret. Eminentissimi vero Sacrae huius Congregationis Patres Cardinales, 
re in plenario conventu maturius perpensa, et nobilissimum Archiepiscopi 
Sancti Iacobi consilium merita prosequuti sunt laude, et Universitatem 
Catholicam, in civitate Sancti Iacobi excitatam, probandam esse censue- 
runt ac confirmandam. 

Deinde Ssthus D. N. Pius Pp. XI, infrascripto huius Sacrae Congrega- 
tionis Cardinali Praefecto referente,in audientia diei 11 Februarii volventis 
anni, hanc Eminentissimoryum Patrum sententiam ratam habuit, confirma- 
vit et ad effectum deduci iussit. Quaamobrem Universitas Catholica, quae a 
SS. Corde Iesu et ab Immaculata Virgine auspicium sumit, ab hac Sacra 
Congregatione, hoc decreto, canonice erigitur et erecta declaratur in civi- 
tate S. Iacobi de Chile, cum omnibus privilegiis quibus huiusmodi Insti- 
tuta, ab Apostolica Sede dependentia, iure fruuntur. Servatis normis et 
praescriptionibus Sedis Apostolicae. ; 

Datum Romae, ex aedibus 8. Callisti, die 11 Februarii, in Festo 
Apparitionis B. M. V. Immaculatae, anno Domini 1930. 


C. Carp. BISLETI, Praefectus. 
E. Ruffini, Secretarius. 


L. & S. 


Il 


APPROBATIO 
Decreto Sacrae Congregationis de Seminariis et de Studiorum Uni- 


versitatibus, die Aprilis anno MDCCCCxxx, Ssmus Dominus Noster 
Pius Pp. XI statuta Pontificii Collegii Nepomuceni in Urbe approbavit. 

ACTA TRIBUNALIUM 


SACRA POENITENTIARIA APOSTOLICA 


(OFFICIUM DE INDULGENTIIS) 


DECRETUM 


CIRCA INDULGENTIAS PLENARIAS, QUAS VOCANT «TOTIES QUOTIES », PRO 
QUIBUS LUCRANDIS ALICUIUS ECCLESIAE VISITATIO EST INIUNCTA. 


Cum responsione diei 13 Ianuarii anni currentis ad IT (A. A.8.,vol. XXII, 
pag. 43) per hanc Sacram Poenitentiariam, Officium de Indulgentiis, authen- 
tice declaratum fuerit saltem sex Pater, Ave et Gloria, de quibus in decreto 
diei 10 Tulii 1924 sub n. [X (A. A. S., vol. XVI, pag. 347), in visitationibus 
ecclesiae ad Indulgentiam plenariam Portiunculae nuncupatam toties quo- 
ties ut aiunt, lucrandam necessaria esse ita ut hae ipsae preces in unaquaque 
visitatione solvi debeant; Ssmus Dominus Noster Pius Papa XI, uniformi- 
tatis gratia atque ad omnem hac in re dubitationis rationem auferendam, 
in audientia infrascripto Card. Poenitentiario Maiori die 4 Iulii 1930 imper- 
tita, id da omaiibus; Indulgentiis plenariis toties quoties lucrandis, pro qui- 
bus alicuius ecclesiae visitatio est iniuncta, benigne decernere dignatus est, 
ita ut in posterum oporteat et sufficiat eiusmodi preces in singulis visita- 
tionibus in omnibus hisce casibus recitare. 


Datum Romae, ex Sacra Poenitentiaria Apostolica, die 5 Iulii 1930. 


L. CARD. LAURI, Poenitentiarius Maior. 


L. 8. 
I. Teodori, 8. P. Secretarius. 

SACRA ROMANA ROTA 


Citatio edictalis 


NICIEN. 


NULLITATIS MATRIMONII (MOURLON-TARON DE LANNOY) 


Cum ignoretur locus actualis commorationis Caroli Taron de Lannoy 
in causa conventi, eundem citamus ad comparendum, sive per se, sive 
per procuratorem legitime constitutum, in sede Tribunalis S. R. Rotae 
(Roma, via della Dataria, 94) die 21 Octobris 1930, hora 11, ad concordan- 
dum de dubio disputando, vel infrascripto subscribendum, et ad diem 
designandam qua habebitur Turnus Rotalis pro causae definitione: 


An constet de nullitate matrimonii in casu. 
Ordinarii locorum, parochi, sacerdotes et fideles quicumque notitiam 


habentes de loco commorationis praedicti Caroli Taron de Lannoy 
curare debent, ut de hac edictali citatione ipse moneatur.* 


L. S. A. Wynen, Ponens. 


Ex Cancellaria Tribunalis S. R. Rotae, die 21 Iulii 1930. 
Adv. |. Brocco, Notarius. 


* Etant inconnu le lieu de la demeure actuelle de Mr Charles Taron de 
Lannoy, défendeur en cette cause, Nous le citons 4 comparaitre, par propre 
personne ou par un procureur légitimement constitué, au siége du Tribunal 
de la S. Rote Romaine (Rome, Via della Dataria, n. 94), 21 Octobre 1930, a 
11 heures, pour concorder ou souscrire le doute ci-dessous rapporté, et fixer 
le jour de la cause devant la Rote. 


Conste-t-il de la nullité du mariage dans ce cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence du dit Mr Charles Taron Lannoy, devront, dans 
la mesure du possible, l’avertir de la présente citation. 

ACTA OFFICIORUM 


PONTIFICIA COMMISSIO 
AD CODICIS CANONES AUTHENTICE INTERPRETANDOS 


RESPONSA AD PROPOSITA DUBIA 


Emi Patres Pontificiae Commissionis ad Codicis canones authentice 
interpretandos, propositis in plenario coetu quae sequuntur dubiis, respon- 
deri mandarunt ut infra ad singula: 


I. — DE NOVITIATUS INTERRUPTIONE 


D. An sub verbis quacumque ex causa canonis 556 § 1 comprehen- 
datur etiam transitus in aliam novitiatus domum, de quo in §4 eius- 
dem canonis. 

R. Affirmative. 


Il. — DE DIACONO SACRAM COMMUNIONEM MINISTRANTE 


D. An Diaconus, sacram Communionem ad normam canonis 845 § 2 
ministrans, possit et debeat in fine ritus benedictionem manu impertire 
iuxta Rituale romanum, tit. IV, cap. II, n. 10. 

R. Affirmative. 


Ill. — DE FILIIS LEGITIMATIS 


D. An filii legitimati per subsequens parentum matrimonium habendi 
sint uti legitimi ad effectum, de quo in canone 1363 § 1. 
R. Affirmative. 


Datum ex Civitate Vaticana, die 13 mensis Iulii anno 1930. 


P. CARD. GASPARRI, Praeses. 


L. 
I. Bruno, Secretarius. 

PONTIFICIA COMMISSIO PRO RUSSIA 


Cum Summus Pontifex Pius div. Prov. Papa XI in Consistorio secreto 
diei 30 Iunii c. a. praeceperit ut latini sacerdotes toto orbe terrarum 
preces, post sacrum expletum iussu Leonis Papae XIII recitandas, nunc 
pro Russia applicent, haec Pontificia Commissio sacerdotes non latinos 
sibi subditos hortatur, ut dum Sacram Liturgiam celebrant, eandem inten- 
tionem Deo commendent. 

Tdeo : 


1) in sie dicta Ectenia Magna, inter preces seu invocationes (déyois, 
npowenie) post verba & rpd4A& Cem’b, BCAROMD At..... haec addantur: 
& FAS nomoaumca. 

2) In fine Liturgiae, in oratione sic dicta post ambonem (émo@ap- | 
Bwvov, saaneonnan), post verba Map TeOEMS Adpxit, 
haec addantur; CTtiwems Bceaéucnomy ‘Apxieptio Mént 


Datum ex Secretaria Pontificiae Commissionis pro Russia, die 11 
Iulii 1930. 


+ Michael D’Herbigny, Praeses. 
L. S. 
Ph. Giobbe, a Secretis. 


| 

DIARIUM ROMANAE CURIAE 


SACRA CONGREGAZIONE DEI RITI 


Martedi, 1 Luglio 1930, presso l’Emho e Reviho Signor Cardinale Alessandro 
Verde, deputato dall’ Emo e Revtho Cardinale Vincenzo Vannutelli, Ponente della 
Causa di Beatificazione e Canonizzazione del Servo di Dio Domenico Savio, 
giovane laico, alunno dell’Istituto Salesiano, si é tenuta la Congregazione 
Antipreparatoria, nella quale dai Revi Prelati Officiali e dai Consultori teo- 
logi della medesima, si é discusso il dubbio sopra l’eroismo delle virti dello 
stesso Servo di Dio. 


Martedi, 15 Luglio 1930, nel Palazzo Apostolico Vaticano, con l’intervento 
degli Emi e Revmi Signori Cardinali e col voto dei Revihi Prelati Officiali 
e dei Consultori teologi, componenti la Sacra Congregazione dei Riti, si é 
tenuta la Congregazione Nuova Preparatoria per discutere il dubbio sopra 
Yeroismo delle virtti esercitate dal Servo di Dio Contardo Ferrini, laico, pro- 
fessore nell’Ateneo di Pavia ed in altri. 


Martedi, 29 Luglio 1930, presso l’Emho e Revmho Signor Cardinale Camillo 
Laurenti, Ponente della Causa di Beatificazione e Canonizzazione della Serva 
di Dio Maria Assunta Pallotta, Suora professa dell’ Istituto delle Francescane 
Missionarie di Maria, si é tenuta la Congregazione dei Sacri Riti Antiprepa- 
ratoria, nella quale dai Revmi Prelati Officiali e dai Consultori teologi della 
medesima, si é discusso il dubbio sopra l’eroismo delle virtii esercitate dalla 
stessa Serva di Dio. 


TRIBUNALE DELLA S. R. ROTA 


AVVISO DI CONCORSO 


E indetto il concorso per un posto di scrittore nel Tribunale della Sacra 
Romana Rota. 

Il concorso é riservato ai sacerdoti di eta non superiore ai trentacinque 
anni. . 

I concorrenti dovranno presentare, non pit tardi del 15 Ottobre, alla Can- 
eelleria del Tribunale la domanda relativa, accompagnata dal nulla osta del 
proprio Ordinario e del Vicariato di Roma, insieme con i titoli e documenti, 
tra i quali necessario quello della laurea in sacra teologia o in diritto canonico. 

L’esame, che sara soltanto scritto, versera su temi riguardanti il diritto 
eanonico, con speciale riferimento alla parte processuale, e su la conoscenza 
della lingua francese: esso avra luogo nei locali del Tribunale nella seconda 
meta di Ottobre, in giorno da destinarsi. I candidati dovranno altresi dimo- 
strare praticamente di aver conoscenza della dattilografia. 

Dalla Cancelleria del Tribunale della S. R. Rota, 1° Agosto 1930. 


M. Massimi, Decane. 


Asta Apostolicae Sedis - Commentarium Offciale 


SEGRETERIA DI STATO 
NOMINE 


Con Biglietti della Segreteria di Stato, il Santo Padre Pio XI, felicemente 
regnante, si 6 degnato di nominare: 


Camerieri Segreti Soprannumerari di S. S.: 


6 Dicembre 1929. Monsig. Valentino Zupanci¢, della diocesi di Lubiana. 
13 Marzo 1930. Monsig. Elia Violoni, dell’archidiocesi di Sarajevo. 


22 Maggio 
29 » 
19 Giugno 
» » 
» 
» » 
26 > 
14 Lwuglio 


» 


Monsig. Ignazio Wach, dell’archidiocesi di Salisburgo. 

Monsig. Agostino Jureti¢, dell’archidiocesi di Belgrado. 

Monsig. Fernando Cauda, della diocesi di Alba. 

Monsig. Leopoldo Kopler, della diocesi di Linz. 

Monsig. Pietro Holzer, dell’archidiocesi di Trento. 

Monsig. Luigi Eloni, della diocesi di Brescia. 

Monsig. Giuseppe Teodoro Beysens, della diocesi di Haar- 
lem. 

Monsig. Mario Gastone Enrico Guervin, della diocesi di 
Amiens. 


Cameriere Segreto di Spada e Cappa Soprannumerario di S. S.: 
24 Aprile 1930. Sig. Giuseppe Froes, della diocesi di Clifton. 


Camerieri d’onore in abito paonazeo di S.: 


10 Maggio 1929. Monsig. Augusto Macnab, dell’archidiocesi di Buenos Ayres. 
1930. Monsig. Pietro Bertini, della diocesi di Ivrea. 


22 » 
5 Giugno 
» » 


7 Luglio 1930. 


9 » 
11 » 
13 » 
16 » 
24 » 


Monsig. Domenico Evangelisti, della diocesi di Massa Marit- 
tima. 
Monsig. Francesco Falciani, della diocesi di Montefeltro. 


NECROLOGIO 


Monsig. Ludovico Giacomo O’Leary, Vescovo di Charlotte- 
town. 

Emo Sig. Carp. Vincenzo VANNUTELLI, Decano del Sacro 
Collegio, Datario di Sua Santita, Vescovo di Pa- 
lestrina e Ostia, Arciprete di S. M. Maggiore, Pre- 
fetto della Sacra Congregazione Cerimoniale. 

Monsig. Emanuele Bidwell, Vescovo tit. di Miletopoli. 

Monsig. Michele M. de la Mora, Vescovo di San Luigi Potosi. 

Monsig. Giusto Ribas y Fernandez, Vescovo di Plasencia. 

Monsig. Giovanni Sodo, Vescovo di Ascoli Satriano e Ceri- 
gnola, 

Gregorii Papae XIII iussu editum, Urbani Vill et Clemen- | 

tis X-auctoritate recognitum, ac deinde a. MDCCXLIX - 
Benedicti XIV opera ac studio emendatum et auctum.. 

Secunda post typicam editio, inxta primam a typica editionem ve 
‘a. MDCCCCXXII a Benedicto Papa XV adprobatam, ‘propriis recen- .. 


 tium sanctorum officiorumque elogiis expleta, Sacrae Rituum Congres 
gationis curis impressa. - Typis Polyglottis Vaticanis MDCCCCXXX,, 
Editio in-80 (cm, 941/, X in charta optima et levicata et rubro-nigro, 
Volumen parti éorio, partim linteo. anglico contectum sectione rubra, 
X : de 
Haec novissima editio omnino praesenti Kalendarii Romani condition’: Continet 
enim omnia elogia hucusque adprobata; et explet elogia nonnullorum’ Sanctorum, quibus® 


uliaris patronatus a Summo Pontifice decretus est, uti die 29 ianuarii et 98 decembris.. 
uoad Sanctum Franciscum Salesium patronum scriptorum catholicorum, die 8 februarii et . 
iulii quoad S. Hieronymum Aemiliani patronum orphanorum ac derelictae iuventutis, etc. 
Nec omittendum est in hac novissima editione inter elogia festorum mobilium et lectiones  . 
breves habitam fuisse rationem de Octava et Dominica infra Octavam Bagtatieeres Cordis Tesu. 


ANNUARIO PONTIFICIO per 


La serie dei Romani Pontefict — La Gerarchia Cattolica: Pontefice regnante - “Co 40 
; dei Cardinali - Patriarcati - Arcivescovati e Vescovati residenziali - Arcivescovati e co- With 
vati titolari - Abbazie e Prelature Nullius - Amministrazioni Aposioliche ad nutum 
; Sedis - Prelati di rito orientale con giurisdizione ordinaria - Dignitdri che ebbero gid Sedi GF aft 
residengiali - Vicariati Apostolici - Apostoliche - Missioni.- Custodia di Terra 
Santa - iosi — La Curia Sacre Cong Tribunali - Uffict — p 
sentanze Santa Sede - Compe la’ Santa. Sede - Commissioni a- 
nenti ~ La Cappella Pontificia - + Elemosineria A - 
amministrazioni Palatine - Stato della Citta del Vaticano Ordini 
Vicariato di Roma - Vicariate’ della. Citta del Vaticano Pontificia Universita Grego- 
Mihi riana - Istituti di studi superiori - Accademie Pontificie ~ Seminarii - Collegi ecclesiastici - 
; Oollegi di Religiosi ~ Ospizi - Distribuzione geografica delle Sedi residenziali, Viecariati e° 
Prefetture stoliche, ecc..~ Elenco alfabetico dei nomi de curia - Indice delle - 
+ Blenchi alfabetici appartenenti alla e Famiglia Pontificia Digni 
defunti - variazioni occorse durante la stampa.~ Indice alfabetico dei nomi dele 
persone Indice delle materie - Indice schématico del volume Aggiunte 


In Roma 2%— In dtalia L. Estero L. 35+ 


ORDO DIVINI OF FICIL RECITANDI, SACRIQUE PERAGENDI 
iuxta Calendarium Ecclesiae Universalis pro Domini 1981. Accedunt Reguiae in 
Missae celebratione servandae, In-120; pp. 166. Venalis prostat penes Libreria Vaticana, 
» Citta del Vaticano et penes Ephemerides Liturgicae - Via Pompeo Magno, 21 = Roma 


LL. 2,50 In Italia 2,80 exteros L. we 


Veneunt Rows apud Administrationem Officialis Acta Apo. 

“MISSALE ROMANUM 


ex Decreto Sacrosancti Concilii Tridentini restitutum; S. Pii V 
Pontificis Maximi fussu editum, allorumque Pontificum cura reco- 
gnitum, a Pio X reformatum et Benedicti XV auctoritate vulgatum. 
Editio quarta post typicam. - Volumen paginis constans Lx-728-[224)-8, 
charta manufacta. Typis rubris-nigris 


— (A) Volumen partim corio, partim linteo anglico contectum, sectione 
foliorum fulva, cruce aurea aliisque ornamentis signatum . . . , 135 140 — 160—. 


aliisque ornamentis signatum. — 165 — 


(© Volumen corio contectum, aurea 
mentis aureis et cruce aurea perbelle signatum 178 — 180— 200 — . 


_ Propria aliarum Dioecesium, si quidem eadem forma foliorum ac Missale 


nostrum edita fuerint, ad petitionem mittentium simul cum —_ 
“nostris curis absque pretii augmento consuentur. 


BREVIARIUM ROMANUM 


_ (totum) ex Decreto sacrosancti Concilii Tridentini restitutum, — 
 §. Pil V Pontificis Maximi iussu editum, aliorumque Pontificum 
‘cura recognitum, Pii Papx X auctoritate reformatum. Quarta editio 
. post typicam. - Editum charta indica; altum mm. 176, latum 111, 
‘crassum 33, gr. 750 pondo. - Paginae, qua typis impressae sunt, 
: patent mm. 160 100. - Volumen in-120 pp. Lxxx-1516-[198]-75".. 
Propria aliarum Dioecesium, si quidem eadem forma foliorum ac Brevia- - 
_ rium nostrum edita fuerint, ad petitionem mittentiam simul cum 
Breviario nostris curis et absque pretii augmento consuentur. 


—In brochure . 82 — 
— (A) Volumen corto wigro conlecum, nervis consutum, sections foliorwm 
rubra, cum signis, titulo, stigmate ac theca. .— 
— (B) Idem, cum sectione foliorum aurea : 
— (C) Idem, corio caprino primae selectionis. . 117 + 
NB. - Seminariis et Religiosis Communitatibus, imminutio pretii 


Nupertineé editum: 


_TESTI E STUDI a cura dell’Ordine Eremitano:-di S.Ago-_ 


'stino nel XV centenario dalla’morte del Santo Dottore. 


Volume SANCTI AUGUSTINI SERMONES POST 


-MAURINOS REPERTI probatae dumtaxat auctoritatis. 


- Nunc primum disquisiti, in unum collecti et codicum 
fide instaurati. - Typis Polyglottis Vaticanis, MCMXXx, In-&, Pp. 


Rebus Commentarii Officialis ‘Apo 

